CELEX: 
Language: ro
Date: 2019-08-13 00:00:00
Title: REGULAMENTUL DELEGAT (UE) …/… AL COMISIEI de completare și de modificare a Directivei 2014/94/UE a Parlamentului European și a Consiliului în ceea ce privește punctele de reîncărcare pentru autovehiculele de categoria L, alimentarea de la rețeaua electrică terestră a navelor de navigație interioară, alimentarea cu hidrogen pentru transportul rutier și alimentarea cu gaze naturale pentru transportul rutier și naval și de abrogare a Regulamentului delegat (UE) 2018/674

EXPUNERE DE MOTIVE
            
            
               CONTEXTUL ACTULUI DELEGAT
            
            
               Directiva 2014/94/UE împuternicește Comisia:
            
            
               (a)să adopte acte delegate în conformitate cu articolul 8 pentru a completa sau a actualiza articolul 4 și punctele 1.3, 1.4, 1.5, 1.6, 1.7 și 1.8 din anexa II;
            
            
               (b)să actualizeze referințele la standardele menționate în specificațiile tehnice indicate la punctul 2 din anexa II;
            
            
               (c)să completeze articolul 6 și să actualizeze referințele la standardele menționate în specificațiile tehnice indicate – sau care urmează să fie indicate – la punctul 3 din anexa II.
            
            
               Pentru a pune în aplicare dispozițiile Directivei 2014/94/UE și în temeiul articolului 10 alineatul (1) din Regulamentul (UE) nr. 1025/2012
                  1
               , Comisia Europeană a mandatat OSE
                  2
                să elaboreze și să adopte standarde europene (EN) adecvate sau să le modifice pe cele existente. Acest mandat permite EN să stabilească specificațiile tehnice privind interoperabilitatea în cadrul unei soluții unice. Mandatul prevede că aceste specificații ar trebui să se bazeze pe standardele internaționale existente, în măsura posibilului.
            
            
               După adoptarea de către OSE a standardelor relevante, urmează să fie adoptate diferite regulamente delegate ale Comisiei. Regulamentele delegate vor prevedea perioade de tranziție de cel puțin 24 de luni înainte ca specificațiile tehnice relevante sau versiunile modificate ale acestora să devină obligatorii pentru infrastructura care urmează să fie instalată sau reînnoită.
            
            
               Regulamentul delegat (UE) 2018/674 al Comisiei din 17 noiembrie 2017 de completare a Directivei 2014/94/UE a Parlamentului European și a Consiliului în ceea ce privește punctele de reîncărcare pentru autovehiculele de categoria L, alimentarea de la rețeaua electrică terestră a navelor de navigație interioară și punctele de realimentare cu GNL pentru transportul naval, și de modificare a directivei respective în ceea ce privește conectoarele pentru realimentarea cu hidrogen gazos a autovehiculelor, care este abrogat prin prezentul regulament delegat al Comisiei, a fost adoptat de Comisie la 17 noiembrie 2017.
            
            
               Prezentul regulament delegat al Comisiei reflectă actualizările regulamentului delegat al Comisiei menționat mai sus, introduse ca urmare a solicitărilor formulate de unele state membre și a noilor evoluții generate de Comitetul European de Standardizare (CEN) la nivelul standardelor privind alimentarea cu gaz natural și hidrogen.
            
            
               2.CONSULTĂRI PREALABILE ADOPTĂRII ACTULUI
            
            
               Experții din statele membre participanți la Forumul pentru transporturi durabile au fost consultați în diferite etape ale procesului de pregătire a regulamentului delegat al Comisiei.
            
            
               Organizația de standardizare europeană CEN/CENELEC și Comisia Centrală pentru Navigația pe Rin (Central Commission for Navigation of the Rhine – CCNR) și-au confirmat acordul față de textul propus.
            
            
               3.ELEMENTELE JURIDICE ALE ACTULUI DELEGAT
            
            
               Prezentul regulament delegat al Comisiei abrogă Regulamentul delegat (UE) 2018/674 al Comisiei din 17 noiembrie 2017 și completează și modifică Directiva 2014/94/UE în conformitate cu articolul 8 din directiva menționată.
            
            
               Un regulament reprezintă cel mai adecvat instrument juridic pentru prezentul act delegat, întrucât el modifică regulamentul existent și nu necesită măsuri de transpunere la nivel național, asigurând astfel un grad mai mare de armonizare și o intrare în vigoare rapidă.
            
            
               REGULAMENTUL DELEGAT (UE) …/… AL COMISIEI
            
            
               din 13.8.2019
            
            
               de completare și de modificare a Directivei 2014/94/UE a Parlamentului European și a Consiliului în ceea ce privește punctele de reîncărcare pentru autovehiculele de categoria L, alimentarea de la rețeaua electrică terestră a navelor de navigație interioară, alimentarea cu hidrogen pentru transportul rutier și alimentarea cu gaze naturale pentru transportul rutier și naval și de abrogare a Regulamentului delegat (UE) 2018/674
            
         
         
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Directiva 2014/94/UE a Parlamentului European și a Consiliului din 22 octombrie 2014 privind instalarea infrastructurii pentru combustibili alternativi
                  3
               , în special articolul 4 alineatul (14), articolul 5 alineatul (3) și articolul 6 alineatul (11), 
            
            
               întrucât:
            
            
               (1)Activitatea de standardizare a Comisiei urmărește să asigure că specificațiile tehnice privind interoperabilitatea punctelor de reîncărcare și realimentare sunt indicate în standardele europene sau internaționale prin identificarea specificațiilor tehnice necesare, luând în considerare activitățile conexe de standardizare desfășurate la nivel european și internațional.
            
            
               (2)În conformitate cu articolul 10 alineatul (1) din Regulamentul (UE) nr. 1025/2012 al Parlamentului European și al Consiliului
                  4
               , Comisia a solicitat
                  5
                Comitetului European de Standardizare (CEN) și Comitetului European de Standardizare în Electrotehnică (CENELEC) să elaboreze și să adopte standarde europene adecvate sau să modifice standardele europene existente, pentru alimentarea cu energie electrică pentru transportul rutier, transportul maritim și navigația pe căi navigabile interioare; alimentarea cu hidrogen pentru transportul rutier; alimentarea cu gaze naturale, inclusiv biometan, pentru transportul rutier, transportul maritim și navigația pe căi navigabile interioare. 
            
            
               (3)Standardele elaborate de CEN și CENELEC au fost acceptate de industria europeană, pentru a asigura mobilitatea la nivelul întregii Uniuni cu vehicule și nave care funcționează cu combustibili diferiți. CEN și CENELEC i-au recomandat Comisiei să includă standardele respective în cadrul juridic al Uniunii. Specificațiile tehnice menționate în anexa II la Directiva 2014/94/UE ar trebui completate sau modificate în consecință. 
            
            
               (4)Dispozițiile privind „interoperabilitatea” în contextul prezentului regulament delegat se referă strict la capacitatea stațiilor de reîncărcare și realimentare de a oferi energie compatibilă cu toate tehnologiile autovehiculelor pentru a permite o utilizare fără sincope la nivelul UE a autovehiculelor alimentate cu combustibili alternativi.
            
            
               (5)CEN și CENELEC au informat Comisia cu privire la standardele recomandate a fi aplicate pentru punctele de reîncărcare pentru autovehicule de categoria L. Standardele EN 62196-2 „Fișe, prize, prize mobile pentru vehicule și conectoare de vehicul. Încărcare conductivă a vehiculelor electrice. Cerințe dimensionale de compatibilitate și interschimbabilitate pentru accesorii cu știfturi și teci de contact de curent alternativ” și IEC 60884-1 „Fișe și prize pentru uz casnic și similar – Partea 1: Prescripții generale” ar trebui să se aplice pentru respectivele puncte de reîncărcare. Prin urmare, punctul 1.5 din anexa II la Directiva 2014/94/UE ar trebui completat în consecință.
            
            
               (6)CEN și CENELEC au informat Comisia cu privire la standardele recomandate a fi aplicate pentru alimentarea de la rețeaua electrică terestră a navelor de navigație interioară. Standardele EN 15869-2 „Nave pentru navigație interioară – Conexiune la rețeaua electrică terestră, sistem trifazat de 400 V, până la 63 A, 50 Hz – Partea 2: Unitate terestră, condiții de securitate (în curs de modificare pentru creșterea amperajului de la 63 la 125)” și EN 16840 „Nave pentru navigație interioară – Conexiune la rețeaua electrică terestră, sistem trifazat de 400 V, 50Hz, minimum 250 A” ar trebui să se aplice în cazul rețelei electrice respective. Prin urmare, punctul 1.8 din anexa II la Directiva 2014/94/UE ar trebui completat în consecință.
            
            
               (7)CEN și CENELEC au informat Comisia cu privire la standardele recomandate a fi aplicate pentru stațiile de alimentare cu gaz natural comprimat (GNC). Standardul european EN ISO 16923 „Stații de alimentare cu gaze naturale — Stații GNC pentru alimentarea vehiculelor”, acoperă proiectarea, construirea, operarea, inspectarea și întreținerea stațiilor de alimentare cu GNC a vehiculelor, inclusiv echipamente, dispozitive de siguranță și control. Acest standard european se aplică, de asemenea, părților dintr-o stație de realimentare în care gazul natural se află în stare gazoasă și care distribuie GNC provenit din gaz natural lichefiat (GNC-L) în conformitate cu EN ISO 16924. De asemenea, standardul se aplică alimentării cu biometan, metan din zăcăminte de cărbune îmbunătățit și gaze provenite din vaporizarea GNL (la fața locului sau în alte locații). Elementele standardului EN ISO 16923 care asigură interoperabilitatea stațiilor de realimentare cu GNC și a vehiculelor ar trebui să se aplice punctelor de realimentare cu GNC. Prin urmare, punctul 3.4 din anexa II la Directiva 2014/94/UE ar trebui completat în consecință.
            
            
               (8)CEN și CENELEC au informat Comisia cu privire la standardele recomandate a fi aplicate pentru stațiile de alimentare cu gaz natural lichefiat (GNL). Standardul european EN ISO 16924 „Stații de alimentare cu gaze naturale — Stații GNL pentru alimentarea vehiculelor”, în versiunea sa actuală, acoperă proiectarea, construirea, operarea, întreținerea și inspectarea stațiilor de alimentare cu gaze naturale lichefiate (GNL) a vehiculelor, inclusiv echipamente, dispozitive de siguranță și control. Acest standard european oferă, de asemenea, specificații cu privire la proiectarea, construirea, operarea, întreținerea și inspectarea stațiilor de alimentare pentru utilizarea GNL ca sursă la fața locului pentru alimentarea vehiculelor cu GNC (stații de alimentare cu GNC-L), inclusiv dispozitive de siguranță și control al stației și echipamente specifice pentru stația de alimentare cu GNC-L. Standardul european acoperă stații de alimentare care au următoarele caracteristici: acces privat; acces public (autoservire sau servire asistată); distribuire contorizată sau distribuire necontorizată; stații de alimentare cu depozitare fixă pentru GNL; stații de alimentare cu depozitare mobilă pentru GNL. Standardul european EN ISO 12617 „Vehicule rutiere – Conector de alimentare cu gaz natural lichefiat (GNL) – Conector de 3,1 MPa”, în versiunea sa actuală, specifică pistoalele de alimentare și unitățile de umplere cu gaz natural lichefiat (GNL), construite în întregime din piese și materiale noi și neutilizate, pentru vehiculele rutiere care funcționează cu GNL. Un conector de realimentare cu GNL constă, după caz, dintr-o unitate de umplere și capacul său de protecție (montate pe vehicul) și un pistol de alimentare. Acest standard european se aplică numai unor dispozitive concepute pentru o presiune maximă de lucru de 3,4 MPa (34 bari), celor care utilizează GNL drept combustibil și care au componente corespondente standardizate. Elementele standardului EN ISO 16924 care asigură interoperabilitatea stațiilor de realimentare cu GNL și standardul EN ISO 12617 care definește specificațiile pentru conectoare ar trebui să se aplice pentru punctele de realimentare cu GNL. Prin urmare, punctul 3.2 din anexa II la Directiva 2014/94/UE ar trebui completat în consecință. 
            
            
               (9)CEN și CENELEC au informat Comisia cu privire la standardele recomandate a fi aplicate pentru punctele de realimentare a navelor de navigație interioară sau a navelor maritime. Standardul european EN ISO 20519, „Nave și tehnologie marină – Specificație pentru alimentarea navelor care funcționează cu gaz natural lichefiat” este diferențiat pentru punctele de realimentare a navelor maritime și cele de realimentare a navelor de navigație interioară. Pentru navele maritime care nu sunt acoperite de Codul internațional pentru construcția și echiparea navelor pentru transportul în vrac al gazelor lichefiate (Codul IGC), punctele de realimentare cu GNL ar trebui să respecte standardul EN ISO 20519. Totuși, în cazul navelor de navigație interioară, punctele de realimentare cu GNL ar trebui să respecte standardul EN- ISO 20519 (părțile 5.3-5.7) exclusiv în scopul interoperabilității. Standardul european EN ISO 20519 ar trebui să se aplice punctelor de realimentare a navelor maritime și același standard european (părțile 5.3-5.7) ar trebui să se aplice punctelor de realimentare a navelor de navigație interioară. Prin urmare, punctul 3.1 din anexa II la Directiva 2014/94/UE ar trebui completat în consecință.
            
            
               (10)CEN și CENELEC au informat Comisia cu privire la standardul recomandat a fi aplicat punctelor de realimentare cu hidrogen care distribuie hidrogen gazos și protocoalelor de umplere. Standardul european EN 17127 „Puncte exterioare de alimentare cu hidrogen care distribuie hidrogen gazos și integrează protocoale de umplere”, în versiunea sa actuală, acoperă interoperabilitatea stațiilor de alimentare cu hidrogen gazos a vehiculelor din punctul de vedere al proiectării, construirii, operării, inspectării și întreținerii acestora. Cerințele de interoperabilitate descrise în standardul EN 17127 ar trebui să se aplice punctelor de realimentare cu hidrogen și același standard european ar trebui să se aplice pentru protocoalele de umplere relevante. Prin urmare, punctele 2.1 și 2.3 din anexa II la Directiva 2014/94/UE ar trebui modificate în consecință.
            
            
               (11)CEN și CENELEC au informat Comisia cu privire la standardul recomandat a fi aplicat pentru definirea caracteristicilor de calitate ale hidrogenului distribuit de punctele de realimentare cu hidrogen a vehiculelor rutiere. Standardul european EN 17124 „Combustibil pe bază de hidrogen – Specificație de produs și asigurarea calității – Aplicații care utilizează o pilă de combustie cu membrană cu schimb de protoni (PEM) pentru vehiculele rutiere”, în versiunea sa actuală, acoperă caracteristicile de calitate ale combustibilului pe bază de hidrogen și asigurarea corespunzătoare a calității pentru a garanta uniformitatea produsului pe bază de hidrogen astfel cum este distribuit spre utilizare în sistemele vehiculelor rutiere cu pile de combustie cu membrană cu schimb de protoni (PEM). Ar trebui să se aplice standardul european EN 17124, care stabilește caracteristicile de calitate ale hidrogenului distribuit de punctele de realimentare cu hidrogen. Prin urmare, punctul 2.2 din anexa II la Directiva 2014/94/UE ar trebui modificat în consecință.
            
            
               (12)CEN și CENELEC au informat Comisia că s-a recomandat aplicarea standardului european EN ISO 17268 „Dispozitive de conectare pentru alimentarea vehiculelor terestre cu hidrogen gazos” în cazul conectoarelor pentru autovehicule în vederea realimentării cu hidrogen gazos. Prin urmare, este important să se încheie procesul certificării conectoarelor pentru realimentarea autovehiculelor cu hidrogen gazos în conformitate cu standardul EN ISO 17268. La finalizarea acestui proces, conectoarele pentru autovehicule destinate realimentării cu hidrogen gazos ar trebui să respecte standardul EN ISO 17268. Prin urmare, punctul 2.4 din anexa II la Directiva 2014/94/UE ar trebui modificat în consecință.
            
            
               (13)CEN și CENELEC au informat Comisia că standardul european EN ISO 14469 „Vehicule rutiere – Conector de realimentare cu gaz natural comprimat (GNC)” ar trebui să se aplice conectoarelor/unităților de umplere cu GNC. Prin urmare, punctul 3.3 din anexa II la Directiva 2014/94/UE ar trebui modificat în consecință.
            
            
               (14)„Grupul de experți al forumului pentru transporturi durabile” și Comisia Centrală pentru Navigația pe Rin (CCNR) au fost consultate și au oferit consiliere cu privire la standardele europene care fac obiectul acestui regulament delegat al Comisiei. 
            
            
               (15)În consecință, Comisia ar trebui să completeze și să modifice Directiva 2014/94/UE cu trimiteri la standardele europene elaborate de CEN și CENELEC.
            
         
         
            
               (16)În cazul în care noile specificații tehnice identificate în anexa II la Directiva 2014/94/UE trebuie stabilite, actualizate sau completate prin intermediul regulamentelor delegate ale Comisiei, se aplică o perioadă de tranziție de 24 de luni. 
            
            
               (17)Prezentul regulament ar trebui să incorporeze actualizări realizate ca urmare a solicitărilor formulate de unele state membre în ceea ce privește punctele de reîncărcare a autovehiculelor de categoria L, alimentarea cu energie electrică terestră a navelor de navigație interioară și punctele de realimentare cu GNL pentru transportul naval, precum și noile evoluții generate de CEN și CENELEC la nivelul standardelor privind alimentarea cu gaze naturale și hidrogen. Prin urmare, Regulamentul delegat (UE) nr. 2018/674 al Comisiei ar trebui abrogat,
            
            
               ADOPTĂ PREZENTUL REGULAMENT:
            
            
               Articolul 1 
            
            
               Puncte de reîncărcare pentru autovehicule de categoria L 
            
            
               În cazul punctelor de reîncărcare pentru autovehicule de categoria L, menționate la punctul 1.5 din anexa II la Directiva 2014/94/UE, se aplică următoarele specificații tehnice:
            
            
               –1.
                     Punctele de reîncărcare cu curent alternativ (CA) accesibile publicului și rezervate pentru vehiculele electrice de categoria L de până la 3,7 kVA trebuie să fie echipate, din motive de interoperabilitate, cu cel puțin unul dintre următoarele dispozitive:
            
            
               –(a)
                     Prize de curent sau conectoare de vehicule de tip 3a, astfel cum sunt descrise în standardul EN 62196-2 (pentru încărcare în Mod 3);
            
            
               –(b)
                     Prize de curent conforme cu standardul IEC 60884-1 (pentru încărcare în Mod 1 sau în Mod 2).
            
            
               –2.
                     Punctele de reîncărcare cu curent alternativ (CA) accesibile publicului rezervate pentru vehiculele electrice de categoria L de peste 3,7 kVA trebuie să fie echipate, din motive de interoperabilitate, cel puțin cu prize de curent sau conectoare de vehicule de tip 2, astfel cum sunt descrise în standardul EN 62196-2.
            
            
               Articolul 2 
            
            
               Alimentarea cu energie electrică terestră a navelor de navigație interioară 
            
            
               În cazul alimentării cu energie electrică terestră a navelor de navigație interioară, menționate la punctul 1.8 din anexa II la Directiva 2014/94/UE, se aplică următoarele specificații tehnice:
            
            
               Alimentarea cu energie electrică terestră a navelor de navigație interioară trebuie să respecte standardul EN 15869-2 sau standardul EN 16840 în funcție de cerințele energetice.
            
            
               Articolul 3
            
            
               Puncte de realimentare cu gaz natural comprimat (GNC) a autovehiculelor 
            
            
            
               În cazul punctelor de realimentare cu gaz natural comprimat (GNC), menționate la punctul 3.4 din anexa II la Directiva 2014/94/UE, se aplică următoarele specificații tehnice:
            
            
               Presiunea de alimentare (presiunea de serviciu) trebuie să fie de 20,0 MPa (200 bari) la 15 °C. Este permisă o presiune maximă de alimentare de 26,0 MPa cu o „compensare a temperaturii” astfel cum se prevede în standardul EN ISO 16923 „Stații de alimentare cu gaz natural — Stații GNC pentru alimentarea vehiculelor”.
            
            
               Articolul 4
            
         
         
            
               Puncte de realimentare cu gaz natural lichefiat (GNL) a autovehiculelor
            
            
               În cazul punctelor de realimentare cu gaz natural lichefiat (GNL) a autovehiculelor, menționate la punctul 3.2 din anexa II la Directiva 2014/94/UE, se aplică următoarele specificații tehnice:
            
            
               Presiunea de alimentare trebuie să fie inferioară presiunii de lucru maxime admise a rezervorului autovehiculului astfel cum se prevede în EN ISO 16924 „Stații de alimentare cu gaze naturale – Stații GNL pentru alimentarea vehiculelor”.
            
            
               Profilul conectorului trebuie să respecte standardul EN ISO 12617 „Vehicule rutiere – Conector de alimentare cu gaz natural lichefiat (GNL) – Conector de 3,1 MPa”.
            
            
               Articolul 5
            
            
               Puncte de realimentare a navelor de navigație interioară sau a navelor maritime 
            
            
               În cazul punctelor de realimentare a navelor de navigație interioară sau a navelor maritime, menționate la punctul 3.1 din anexa II la Directiva 2014/94/UE, se aplică următoarele specificații tehnice:
            
            
               Pentru navele maritime care nu sunt acoperite de Codul internațional pentru construcția și echiparea navelor pentru transportul în vrac al gazelor lichefiate (Codul IGC), punctele de realimentare pentru GNL trebuie să respecte standardul EN ISO 20519.
            
            
               În cazul navelor de navigație interioară, punctele de realimentare cu GNL trebuie să respecte standardul EN ISO 20519 (părțile 5.3-5.7) exclusiv în scopul interoperabilității.
            
            
               Articolul 6
            
            
               Anexa II la Directiva 2014/94/CE se modifică după cum urmează: 
            
            
               punctul 2.1 se înlocuiește cu următorul text: 
            
            
               „2.1. Punctele de realimentare cu hidrogen situate în aer liber care distribuie hidrogen gazos utilizat drept combustibil la bordul autovehiculelor trebuie să respecte cerințele de interoperabilitate descrise în standardul EN 17127 «Puncte exterioare de alimentare cu hidrogen care distribuie hidrogen gazos și integrează protocoale de umplere».”;
            
            
               punctul 2.2 se înlocuiește cu următorul text:
            
            
               „2.2. Caracteristicile de calitate ale hidrogenului distribuit de punctele de realimentare cu hidrogen a autovehiculelor trebuie să respecte cerințele descrise în standardul EN 17124 «Combustibil pe bază de hidrogen – Specificație de produs și asigurarea calității – Aplicații care utilizează o pilă de combustie cu membrană cu schimb de protoni (PEM) pentru vehiculele rutiere»; metodele de asigurare a respectării criteriilor de calitate a hidrogenului sunt, de asemenea, descrise în standardul menționat.”; 
            
            
               punctul 2.3 se înlocuiește cu următorul text:
            
            
               „2.3. Algoritmul de alimentare trebuie să respecte cerințele standardului EN 17127 «Puncte exterioare de alimentare cu hidrogen care distribuie hidrogen gazos și integrează protocoale de umplere».”;
            
            
               punctul 2.4 se înlocuiește cu următorul text:
            
            
               „2.4. Odată încheiate procesele de certificare a standardului EN ISO 17268 Conectoare, conectoarele pentru realimentarea cu hidrogen gazos a autovehiculelor trebuie să respecte standardul EN ISO 17268 «Dispozitive de conectare pentru alimentarea vehiculelor terestre cu hidrogen gazos».”;
            
            
               punctul 3.3 se înlocuiește cu următorul text:
            
         
         
            
               „3.3. Profilul conectorului trebuie să respecte cerințele din standardul EN ISO 14469 «Vehicule rutiere – Conector de alimentare cu gaz natural comprimat (GNC)».”.
            
            
               Articolul 7
            
            
               Regulamentul delegat (UE) 2018/674 al Comisiei se abrogă. 
            
            
               Articolul 8
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la [OP: A se introduce data, 24 de luni de la data intrării în vigoare].
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 13.8.2019
            
            
               
                     Pentru Președinte,
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        JO L 316, 14.11.2012, p. 12.
               
               
                  
                     (2)
                  
                  
                        M/533 Decizia de punere în aplicare a Comisiei C(2015) 1330 din 12.3.2015.
                  
               
               
                  
                     (3)
                  
                        JO L 307, 28.10.2014, p. 1.
               
               
                  
                     (4)
                  
                        Regulamentul (UE) nr. 1025/2012 al Parlamentului European și al Consiliului din 25 octombrie 2012 privind standardizarea europeană, de modificare a Directivelor 89/686/CEE și 93/15/CEE ale Consiliului și a Directivelor 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE și 2009/105/CE ale Parlamentului European și ale Consiliului și de abrogare a Deciziei 87/95/CEE a Consiliului și a Deciziei nr. 1673/2006/CE a Parlamentului European și a Consiliului (JO L 316, 14.11.2012, p. 12).
               
               
                  
                     (5)
                  
                        M/533 Decizia de punere în aplicare a Comisiei C(2015) 1330 final din 12 martie 2015 privind o cerere de standardizare adresată organizațiilor de standardizare europene, în conformitate cu Regulamentul (UE) nr. 1025/2012 al Parlamentului European și al Consiliului referitoare la elaborarea de standarde europene aplicabile infrastructurii pentru combustibili alternativi.